**OBRAZLOŽENJE**

**PRIJEDLOGA ODLUKE O POTICANJU PRIKLJUČIVANJA GRAĐEVINA NA KOMUNALNE VODNE GRAĐEVINE ZA ODVODNJU NA PODRUČJU GRADA OPATIJE**

**PRAVNI OSNOV**

Pravni osnov za donošenje ove Odluke temelji se na odredbi članka 29. Statuta Grada Opatije (»Službene novine Primorsko-goranske županije« broj 49/23).

**ANALIZA STANJA**

Gradsko vijeće Grada Opatije donijelo je 2015. godine prvi puta Odluku o poticanju priključivanja građevina na komunalne vodne građevine za odvodnju na području Grada Opatije, a temeljem više njenih izmjena produžavano je trajanje Odluke zaključno do 31. prosinca 2024. godine. Svrha takve Odluke bilo je sufinanciranje od strane Grada Opatije kao poticanje na priključivanje građevine na komunalne vodne građevine za odvodnju na području Grada Opatije, a iz razloga što formalnih prisilnih mjera Grad Opatija prema pozitivnim propisima nije imao.

Sukladno navedenoj Odluci poticaji su bili omogućeni kroz slijedeće mjere:

-sufinanciranje troškova obročnog plaćanja priključenja do 12 jednakih mjesečnih rata – u visini kamatne stope od 6 % i rok otplate do 12 mjeseci,

-sufinanciranje troškova priključenja u visini od 20 % vrijednosti radova, maksimalno do 10.000,00 kuna po priključku (u slučaju da je priključak izvodio sam obveznik svojim radom, sufinanciralo se 20% nabave materijala),

-sufinanciranje 50% troškova nabave i postave opreme crpne stanice s pumpom za priključke tlačnim vodom (opremu crpne stanice čini pumpa s automatikom i rezervoar za prikupljanje otpadne vode), maksimalno do 10.000,00 kuna.

Poticaji se nisu mogli kumulirati, no kod priključka koji se izvodi tlačnim vodom za dio radova primjenjivalo se sufinanciranje od 20% (iskopi, vraćanje terena u prvobitno stanje, dovodi razvoda električne energije, gravitacijski i tlačni vod do crpne stanice) dok se sama nabava i postava crpne stanice financirala s 50%.

S obzirom da je ova mjera od 2015 godine do danas dala izvanredne rezultate u smislu broja spojenih obveznika na sustav sanitarne odvodnje kao i na istek navedene Odluke, prijedlogom Odluke se obveza sufinanciranja produžuje za naredne tri godine, tj. do 31. prosinca 2026. godine, a nakon kojeg razdoblja se ova pogodnost više ne bi mogla koristiti.

**OBRAZLOŽENJE PRIJEDLOGA**

Prijedlogom Odluke zadržan je dio dosadašnjih rješenja, osim dijela koji se odnosi na sufinanciranje troškova obročnog plaćanja priključenja do 12 jednakih mjesečnih rata obzirom na okolnost pripajanja ranijeg trgovačkog društva LIBURNIJSKE VODE d.o.o. trgovačkom društvu KD VODOVOD I ODVODNJA d.o.o. Sukladno prijedlogu Odluke predlaže se sufinanciranje spajanja fizičkim osobama vlasnicima, odnosno fizičkim osobama zakonitim posjednicima postojećih građevina na području Grada Opatije za građevine koje nisu spojene na sustav javne odvodnje kroz slijedeće mjere (uz predočenje ugovora o izvođenju radova, računa o izvedenim radovima sa dokazom plaćanja računa te potvrdom Podružnice Liburnijske vode da je priključak izveden sukladno prihvatljivom tehničkom rješenju):

-sufinanciranje troškova priključenja u visini od 20 % vrijednosti radova, a maksimalno do 2.000,00 eur po priključku neovisno od toga da li priključak izvode Podružnica Liburnijske vode ili drugi izvođači (u slučaju da priključak izvodi sam obveznik svojim radom, sufinancira se 20% nabave materijala),

-sufinanciranje 50% troškova nabave i postave opreme crpne stanice s pumpom za priključke tlačnim vodom (opremu crpne stanice čini pumpa s automatikom i rezervoar za prikupljanje otpadne vode), a maksimalno do iznosa od 2.000,00 eur.

Poticaji se ne mogu kumulirati, no kod priključka koji se izvodi tlačnim vodom za dio radova primjenjuje se sufinanciranje od 20% (iskopi, vraćanje terena u prvobitno stanje, dovodi razvoda električne energije, gravitacijski i tlačni vod do crpne stanice) dok se sama nabava i postava crpne stanice financira s 50%.

**FINANCIJSKI UČINAK**

Sredstva za financiranje planirana su u Proračunu za 2025. godinu.

**STUPANJE NA SNAGU**

Prijedlogom Odluke se predviđa da Odluka stupa na snagu osmog dana od dana objave u „Službenim novinama Grada Opatije“.

O prijedlogu ove Odluke bit će provedeno javno savjetovanje sa zainteresiranom javnošću u trajanju od 30 dana te će se izvješće o provedenom javnom savjetovanju dostaviti Gradskom vijeću.

Opatija, lipanj 2025.g.

 GRADONAČELNIK:

 Fernando Kirigin, mag. oec.

Na temelju članka 29. Statuta Grada Opatije (»Službene novine Primorsko-goranske županije« broj 49/23), Gradsko vijeće Grada Opatije, na sjednici održanoj dana \_\_\_\_\_\_ 2025. godine, donijelo je

**ODLUKU
o poticanju priključivanja građevina na komunalne vodne građevine za odvodnju na području Grada Opatije**

Članak 1.

(1) Fizičkim osobama, vlasnicima odnosno fizičkim osobama, zakonitim posjednicima postojećih građevina na području Grada Opatije, koje nisu spojene na sustav javne odvodnje i koji su obvezni priključiti iste po odredbama Zakon o vodnim uslugama („Narodne novine“ broj 66/19) Grad Opatija će priznati dio troškova priključenja u visini od 20 % vrijednosti radova, a maksimalno do 2.000,00 eur, ako se priključak izvodi u vremenu od dana stupanja na snagu ove Odluke do 31. prosinca 2026. godine.

(2) U slučaju da radove priključenja samostalno izvodi vlasnik odnosno posjednik građevine, kao troškovi priključenja priznati će se troškovi dobave materijala koji je potrebno ugraditi za izvedbu priključka.

Članak 2.

(1) Izuzetno od odredbe članka 1. ove Odluke, osobama iz članka 1. ove Odluke koje se na sustav javne odvodnje priključuju tlačnim vodom, Grad Opatija sufinancirat će dio troškova priključenja u visini od 50% cijene opreme crpne stanice s pumpom, a maksimalno do iznosa od 2.000,00 eur.

(2) Opremu crpne stanice čini dobava i postava pumpe, spremnika-rezervoara za prikupljanje otpadne vode i pripadajuća automatika koja osigurava ispravan rad crpne stanice, bez pripremnih radova (iskopi i vraćanje terena u prvobitno stanje, dovodi razvoda el. energije, tlačni i gravitacijski vod i sl.) koji će se sufinancirati po odredbi članka 1. ove Odluke.

Članak 3.

(1) Uz zahtjev za ostvarivanje prava iz članka 1. i 2. ove Odluke, koji se podnosi Upravnom odjelu nadležnom za poslove komunalnog gospodarstva., prilaže se:

-ugovor o izvođenju radova,

-račun o izvedenim radovima ili račun o dobavljenom materijalu i opremi crpne stanice ukoliko je priključak izvodio vlasnik odnosno posjednik građevine, s dokazom plaćanja računa,

-potvrda KD Vodovod i kanalizacija d.o.o. Podružnica Liburnijske vode da je priključak izveden po izdanim uvjetima pružatelja javne usluge, odnosno potvrda da dostavljeni račun za dobavu materijala odgovara količinama ugrađenog materijala i opremi crpne stanice koja je ugrađena za izradu priključka po prethodno izdanom tehničkom rješenju (cijevi, spojni elementi, pijesak za zaštitu cijevi, cement i pijesak za šahte, poklopci šahti i sl.). U slučaju da račun sadrži više stavaka ili količine veće od potrebnih za ugradnju - u potvrdi je potrebno navesti koje stavke i koje količine su bile potrebne za izvođenje priključka.

Članak 4.

(1) Ova Odluka stupa na snagu osmog dana od dana objave u „Službenim novinama Grada Opatije“.

KLASA:

URBROJ:

Opatija, 2025.

GRADSKO VIJEĆE GRADA OPATIJE

Predsjednik Gradskog vijeća